**Εργαλείο αναστοχασμού για την επιλογή θεματολογίας στο νηπιαγωγείο**

Το συγκεκριμένο εργαλείο εστιάζει στον αναστοχασμό των εκπαιδευτικών σχετικά με το ζήτημα της επιλογής του περιεχομένου της θεματολογίας στο καθημερινό πρόγραμμα του νηπιαγωγείου. Ειδικότερα, το εργαλείο αυτό, παρουσιάζει δύο ομάδες εκπαιδευτικών που περιγράφουν με διαφορετικό προσανατολισμό η καθεμιά, ποιος (οι εκπαιδευτικοί, τα παιδιά ή και οι δυο μαζι) επιλέγει τα θέματα στο ημερήσιο πρόγραμμα του νηπιαγωγείου. Οι νηπιαγωγοί μπορούν να διαβάσουν τις δύο αυτές κατευθύνσεις και στην συνέχεια να απαντήσουν στις ερωτήσεις που ακολουθούν, οι οποίες έχουν σχεδιαστεί για να ενισχύσουν τον στοχασμό τους πάνω στο ζήτημα αυτό. Σε ένα δεύτερο επίπεδο μπορούν να αλληλεπιδράσουν και να ανταλλάξουν απόψεις συζητώντας με άλλους συναδέλφους που έχουν ήδη στοχαστεί πάνω στα παραδείγματα και έχουν απαντήσει στις προτεινόμενες ερωτήσεις. Το εργαλείο αυτό μπορεί να αξιοποιηθεί αποτελεσματικά επίσης, μέσα σε ένα συνεργατικό και διαλογικό πλαίσιο, το οποίο θα συντονίζει ο διευκολυντής μιας ομάδας εκπαιδευτικών, ανατροφοδοτώντας τον στοχασμό τους για το πώς, η πρακτική του ποιος επιλέγει την θεματολογία της ημερήσιας αντζεντας στην προσχολική καθημερινότητα, μπορεί να καθορίσει την ποιότητα και την ποσότητα των ευκαιριών για ενεργή συμμετοχή των παιδιών στο νηπιαγωγείο. Μέσα σ’ αυτό το πλαίσιο, είναι σημαντικό να εντοπίσει ο εκπαιδευτικός την αξία και την αναγκαιότητα της συνδιαμόρφωσης της καθημερινής θεματολογίας στο νηπιαγωγείο μέσα από τις ευκαιρίες που παρέχουν οι νηπιαγωγοί στα παιδιά να συμμετέχουν στην καθημερινότητα τους, να επιλέγουν τα ίδια μια δραστηριότητα, να δίνουν σ’ αυτήν το νόημα και το περιεχόμενο που θέλουν και να το διαμορφώσουν με τους τρόπους που επιλέγουν.

|  |
| --- |
| ***Παραδείγματα πρώτης κατεύθυνσης*** |
| ***1α)****Μέσες άκρες, επειδή έχεις στο μυαλό σου έναν σχεδιασμό και λίγο πολύ ξέρουμε τι δουλεύουμε, τώρα αυτό που λέμε ότι τα θέματα βγαίνουν από τα παιδιά και προτείνουν, κάθε νηπιαγωγός έχει αυτά τα στάνταρ πράγματα που θέλει να μιλήσει μέσα σ’ όλη τη χρονιά. Πολύ σπάνια να έρθει κάτι, έτσι πια τόσο πολύ από ένα παιδί.*  ***1β)*** *Περισσότερο επιλέγουμε εμείς για να σου πω την αλήθεια, όχι τόσο τα παιδιά.*  ***1γ)*** *Συγκεκριμένα θέματα, αυτά τα βγάζω από μόνη μου* |
| ***Παραδείγματα δεύτερης κατεύθυνσης*** |
| ***2α)*** *Τα παιδιά έδιναν αφορμή για να ξεκινήσει ένα θέμα, μέσα από αυτά που έλεγαν στις ελεύθερες ή στις οργανωμένες, εστίαζαν κάπου και στη συνέχεια μέσα από την κουβέντα προέκυπτανμικροζητήματα που τα οργανώναμε και λέγαμε πώς θ’ ασχοληθούμε να ψάξουμε γι’ αυτό ή για κείνο.*  ***2β)*** *Θέλω να κάνουν τα παιδιά, ο,τιδήποτε να βγαίνει από αυτά. Εκτός από το περιβαλλοντικό που το επέλεξα, όλα τ’ άλλα βγήκαν από τα παιδιά.*  ***2γ)*** *Κάποια ήταν το ένα συνέχεια του άλλου, κάποια από τις εποχές, κάποια μέσα από συζήτηση, κάποια προέκυψαν από τα παιδιά, από τη γρίπη μόνα τους με πήγαν στα επαγγέλματα, γιατρούς, κ.τ.λ.* |
| **Ερωτήματα** |
| **1.** Τι υποδηλώνουν τα παραδείγματα των δύο παραπάνω κατευθύνσεων για την πρακτική του «ποιος επιλέγει τα θέματα στο ημερήσιο πρόγραμμα του νηπιαγωγείου»; |
| **2.** Η πρακτική αυτή μπορεί να οριστεί ως δείκτης που αναδεικνύει την ποιότητα και την ποσότητα των ευκαιριών που παρέχουν οι νηπιαγωγοί στα παιδιά να επιλέξουν τα ίδια μια δραστηριότητα, να δώσουν σ’ αυτήν το νόημα και το περιεχόμενο που θέλουν και να το διαμορφώσουν με τους τρόπους που επιλέγουν; Αιτιολογήστε την απάντησή σας. Αναφέρετε ένα παράδειγμα. |
| **3.** Πώς συνδέονται οι πρακτικές συνδιαμόρφωσης της καθημερινής θεματολογίας στο νηπιαγωγείο με τις ευκαιρίες να συμμετέχουν τα παιδιά στην καθημερινότητά τους; Εξηγήστε με ένα παράδειγμα. |